Ida-Viru ettevõtjad on sunnitud ise töötajaid koolitama MP Partnerid on firma, mis tegutseb mitmel pool maailmas. Poola ärimehele Miroslaw Pienkowskile kuuluv kontsern toodab Narvas meditsiinivarustust. Firma laieneb ja annab praegu tööd 300 narvalasele, vahendas "Aktuaalne kaamera".See on peen töö - implantaadid, skalpellid ja muu meditsiinivarustus valmistatakse titaanist. Iga inimene selle töö jaoks ei sobi."Muidugi on töötajate saamisega probleeme, aga kõik probleemid on lahendatavad. Ma olen Narvas olnud 20 aastat ja me alustasime kuue inimesega. Nüüd on siin 300 töötajat. See tähendab, et meil on võimalik töötajaid leida," kinnitas Pienkowski.Ta möönis, et võib-olla pole see nii lihtne kui nad tahaksid, aga see on võimalik. "Me koolitame palju inimesi ja lähiajal alustame uut koolitusprogrammi," lisas Pienkowski.Ettevõtja sõnul peab noortel olema võimalus jääda Narva ja mitte sellest linnast põgeneda. Töökohti tuleb tasapisi juurde. Ka palgad on kasvamas."Meie firmas ma küll ei arva, et palgaga oleks probleeme. Siin makstakse normaalset palka," kinnitas MP Partners Engineeringu töötaja Vassili Serov.Pienkowski hinnangul ei ole Eesti kutseharidussüsteem piisavalt hea. Kui ennast tööle pakkuvale inimesele tuleb näidata, kuidas töötab Exceli tabelarvutusprogramm, ei ole see normaalne, ütles ta. Seepärast tulebki ettevõtjatel töötajaid ise koolitada. Väikses riigis torkab struktuurne tööjõupuudus rohkem silma kui suures.Majandusminister Juhan Partsi sõnul tuleks seda väiksust kasutada selleks, et ületada igasugused kunstlikud barjäärid. "Väike saab olla paindlik. See puudutab kutsekoole ja ka ettevõtjaid. See on selle väiksuse tugevus," lausus ta.Töötukassa Ida-Viru osakonna juhataja Anneki Teelahk ütles, et Ida-Viru tööturul lähevad asjad paremaks. Praegu on töötuid alla 7000 ja pidevalt on saada 400 töökohta.
Ida-Viru ettevõtjad on sunnitud ise töötajaid koolitama